Diari Oficial de la Generalitat Valenciana


Sumari del DOGV 7478, del 04-03-2015 (2015/1956)

ORDE 7/2015, de 27 de febrer, de la Conselleria de Presidència i Agricultura, Pesca, Alimentació i Aigua, per la qual es regulen les ajudes corresponents a la mesura d'agricultura ecològica, continguda en el Programa de Desenrotllament Rural de la Comunitat Valenciana 2014-2020 i cofinançada pel Fons Europeu Agrícola de Desenrotllament Rural (FEADER).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7478

Data del DOGV
:   04-03-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1956


Data del document
:   27-02-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 7/2015, de 27 de febrer, de la Conselleria de Presidència i Agricultura, Pesca, Alimentació i Aigua, per la qual es regulen les ajudes corresponents a la mesura d'agricultura ecològica, continguda en el Programa de Desenrotllament Rural de la Comunitat Valenciana 2014-2020 i cofinançada pel Fons Europeu Agrícola de Desenrotllament Rural (FEADER). [2015/1956]  
El Reglament (UE) núm. 1305/2013, del Parlament Europeu i del Consell, de 17 de desembre de 2013, relatiu a l'ajuda al desenrotllament rural a través del Fons Europeu Agrícola de Desenrotllament Rural (FEADER), establix determinades mesures enfocades al desenrotllament sostenible de les zones rurals, entre les quals es troben les ajudes a l'agricultura ecològica.  
El Reglament delegat (UE) núm. 807/2014, de la Comissió, d'11 de març de 2014, completa el Reglament (UE) núm. 1305/2013, del Parlament Europeu i del Consell.  
El Reglament d'execució (UE) núm. 808/2014, de la Comissió, de 17 de juliol de 2014, establix disposicions d'aplicació del Reglament (UE) núm. 1305/2013, del Parlament Europeu i del Consell.  
El Reglament delegat (UE) núm. 640/2014, de la Comissió, d'11 de març de 2014, completa el Reglament (UE) núm. 1306/2013, del Parlament Europeu i del Consell, pel que fa al sistema integrat de gestió i control i a les condicions sobre la denegació o retirada dels pagaments i sobre les sancions administratives aplicables als pagaments directes, a l'ajuda al desenrotllament rural i a la condicionalitat.  
El Reglament d'execució (UE) núm. 809/2014, de la Comissió, de 17 de juliol de 2014, establix disposicions d'aplicació del Reglament (UE) núm. 1306/2013, del Parlament Europeu i del Consell, pel que fa al sistema integrat de gestió i control, les mesures de desenrotllament rural i la condicionalitat.  
El document del marc nacional de desenrotllament rural per al període 2014-2020 desenrotlla les estratègies dels programes nacionals i regionals, arreplega el quadro financer i harmonitza les condicions d'aplicació de les mesures de desenrotllament rural.  
El Programa de Desenrotllament Rural de la Comunitat Valenciana 2014-2020 preveu una mesura que arreplega les ajudes d'agricultura ecològica. Estes ajudes configuren un mètode de suport adequat a determinades explotacions que, complint determinats requisits, contribuïxen a la conservació del medi natural sense menyscabar la seua viabilitat tècnica i econòmica.  
Esta mesura, «Agricultura ecològica», està dirigida tant a l'adopció com al manteniment de pràctiques i mètodes d'agricultura ecològica.  
En virtut de l'anterior, de conformitat amb el que disposa la Llei 38/2003, de 17 de novembre, General de Subvencions, en el seu reglament, aprovat pel Reial Decret 887/2006, de 21 de juliol, i fent ús de les atribucions conferides per l'art 37 i 28 e) de la Llei 5/1983, de 30 de desembre, del Consell, el Decret 89/2014, de 13 de juliol, del Consell, pel qual s'aprova el Reglament Orgànic i Funcional de la Presidència i de la Conselleria de Presidència i Agricultura, Pesca, Alimentació i Aigua, l'article 165 de la Llei 1/2015, de 6 de febrer de la Generalitat d'Hisenda Publica del Sector Públic Instrumental i de Subvencions, amb base en tot això,  
  
  
ORDENE  
  
CAPÍTOL I  
Aspectes generals  
  
Article 1. Objecte  
Esta orde té com a objecte regular a la Comunitat Valenciana les ajudes corresponents a les operacions següents d'agricultura ecològica, incloses en el Programa de Desenrotllament Rural de la Comunitat Valenciana 2014-2020:  
1. Pagaments per a la conversió a pràctiques i mètodes d'agricultura ecològica.  
2. Pagaments per al manteniment de pràctiques i mètodes d'agricultura ecològica.  
  
Article 2. Finalitat  
A través de les ajudes regulades en la present orde es pretén donar suport a la realització de pràctiques i mètodes d'agricultura ecològica amb l'objectiu de conservar i mantindre el medi ambient, a més de contribuir a la mitigació del canvi climàtic per mitjà de pràctiques agrícoles més sostenibles, al mateix temps que es perseguix preservar la fertilitat dels sòls i aconseguir produir aliments lliures de contaminants químics de síntesi i proporcionar aliments amb totes les seues propietats naturals per al consumidor.  
  
Article 3. Finançament  
Les ajudes regulades per esta orde seran cofinançades pel Fons Europeu Agrícola de Desenrotllament Rural (FEADER), per l'Administració General de l'Estat i per la Comunitat Valenciana.  
  
Article 4. Procediment de concessió de les ajudes  
Les ajudes regulades en esta orde es concediran en règim de concurrència competitiva.  
A estos efectes, les ajudes s'atorgaran als sol·licitants que, complits els requisits exigits, hagen obtingut un orde preferent, com a resultat de comparar les sol·licituds presentades aplicant els criteris de selecció establits en l'annex I, amb el límit del crèdit pressupostari consignat en la convocatòria. No obstant això, no es fixarà un orde de prelació entre les sol·licituds presentades que posseïsquen els requisits establits per al cas que el crèdit consignat en la convocatòria siga suficient, atenent el nombre de sol·licituds una vegada finalitzat el termini de presentació.  
  
  
  
CAPÍTOL II  
Agricultura ecològica  
  
Article 5. Descripció de les operacions d'agricultura ecològica  
L'agricultura ecològica és un sistema agrari que busca l'obtenció d'aliments de màxima qualitat respectant el medi ambient i conservant la fertilitat de la terra, per mitjà de la utilització òptima dels recursos naturals i sense l'ús de productes de síntesi química, procurant així un desenrotllament agrari sostenible. Bona part de la superfície agrària de la Comunitat Valenciana se situa en àrees vulnerables per alt contingut en nitrats i, per tant, les pràctiques d'agricultura ecològica suposen un benefici inqüestionable.  
La producció ecològica afavorix l'augment de la biodiversitat, atés que els tractaments plaguicides són altament selectius. D'altra banda, el no-ús de productes químics, la disminució de tractaments o el manteniment de la coberta vegetal contribuïx a evitar emissions contaminants a l'atmosfera, per la qual cosa esta tècnica pot considerar-se beneficiosa en la lluita contra el canvi climàtic. En este sentit, resulta clar que l'agricultura ecològica contribuïx plenament als tres objectius transversals del desenrotllament rural, innovació, medi ambient i canvi climàtic, en la mesura que representa una oportunitat per a la introducció de noves tècniques, que requerixen una formació especialitzada a fi d'obtindre una producció respectuosa amb l'entorn i no emissora de gasos contaminants.  
  
Article 6. Tipus d'ajuda  
L'ajuda consistix en una prima per hectàrea agrícola per a les superfícies sobre les quals es determine que s'ha iniciat la conversió des de mètodes convencionals cap a pràctiques d'agricultura ecològica o sobre les quals es determine que realitzen i mantenen estes pràctiques.  
  
Article 7. Incorporació a l'ajuda  
1. Podran acollir-se al règim d'ajudes d'agricultura ecològica i ser beneficiaris de les ajudes els agricultors o grups d'agricultors que complisquen els requisits detallats en l'article 8 d'esta orde.  
  
2. Per als agricultors que complisquen els requisits mencionats es determinarà la superfície bàsica del contracte, en la qual caldrà complir els compromisos que més avant es detallen.  
A estos efectes, s'entendrà com a superfície bàsica del contracte del titular de l'explotació la superfície que resulte de la suma de la superfície de les parcel·les per les quals sol·licita incorporar-se, validada per controls administratius i en què es complisca allò que s'ha indicat en l'article 9 relatiu als requisits relacionats amb l'explotació.  
  
Article 8. Condicions d'elegibilitat  
1. En podran ser beneficiaris els agricultors que cultiven superfícies agràries ubicades en l'àmbit geogràfic de la Comunitat Valenciana i que adopten o realitzen pràctiques i mètodes d'agricultura ecològica en estes superfícies, seguint el Reglament (CE) 834/2007, del Consell, pel qual es regula la producció i l'etiquetatge dels productes ecològics.  
  
a) Requisits relacionats amb els beneficiaris:  
1r. Ser titulars d'explotacions agràries ubicades en territori de la Comunitat Valenciana i inscrites, si és el cas, en els registres corresponents establits en la normativa a este efecte.  
2n. Ser agricultor actiu d'acord amb el que preveu el Reglament (UE) núm. 1307/2013 i el Reial Decret 1075/2014, de 19 de desembre, sobre l'aplicació a partir de 2015 dels pagaments directes a l'agricultura i a la ramaderia i altres règims d'ajuda, així com sobre la gestió i control dels pagaments directes i dels pagaments al desenrotllament rural.  
3r. Formalitzar un contracte amb la conselleria competent en matèria agrària d'agricultura i ramaderia, en què constarà la relació detallada dels recintes i el nombre d'hectàrees acollides a l'ajuda que constituiran la superfície bàsica del contracte, i per mitjà del qual s'assumisca el compliment dels compromisos per un període de 5 anys.  
4t. Els beneficiaris han d'estar inclosos en el Registre d'Operadors del Comité d'Agricultura Ecològica de la Comunitat Valenciana (d'ara en avant, CAECV). La data de sol·licitud al registre d'operadors del CAECV serà anterior al començament del període de sol·licitud única de l'any de la sol·licitud d'ajuda.  
5t. El beneficiari de l'ajuda haurà de participar en activitats d'assessorament i/o formatives. Este requisit quedarà acreditat amb la inscripció del titular de l'ajuda en el CAECV.  
6t. No estar sotmés a cap de les prohibicions per a ser beneficiari previstes en l'article 13.2 de la Llei 38/2003, de 17 de novembre, General de Subvencions. En particular, hauran de trobar-se al corrent del compliment de les seues obligacions tributàries, incloses les de la hisenda de la Comunitat Valenciana, i davant de la Seguretat Social.  
7m. Si el sol·licitant té la consideració d'empresa de conformitat amb el que establix el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, haurà d'acreditar el compliment de la normativa per a la integració laboral de les persones amb discapacitat.  
8u. Quan es tracte de comunitats de béns s'identificaran les persones físiques o jurídiques que les integren, amb indicació de les seues quotes percentuals respectives sobre la cosa comuna. En este cas hauran de fer-se constar expressament els compromisos d'execució assumits per cada membre de l'agrupació, així com l'import de subvenció a aplicar per cada un d'ells, que tindran igualment la consideració de beneficiaris. En tot cas, haurà de nomenar-se un representant únic de l'agrupació, amb poders suficients per a complir les obligacions que, com a beneficiari, corresponen a l'agrupació. No podrà dissoldre's la comunitat de béns fins que haja transcorregut el termini de prescripció previst en els articles 39 i 65 de la Llei General de Subvencions.  
  
9é. En el supòsit de comunitats de béns, per al compliment de les seues obligacions fiscals i amb la Seguretat Social, la comprovació es realitzarà respecte de totes les persones físiques que les integren.  
10é. Tindran la condició de beneficiari de les ajudes regulades en esta orde la figura de la titularitat compartida d'explotacions agràries, arreplegada en la Llei 35/2011, de 4 d'octubre, i que es definix com a unitat econòmica, sense personalitat jurídica, susceptible d'imposició a efectes fiscals, que es constituïx per un matrimoni o parella unida per una relació d'afectivitat anàloga, per a la gestió conjunta de l'explotació agrària, sempre que consten inscrites en el registre de titularitat compartida d'explotacions agrícoles en la data de presentació de la sol·licitud única. Serà exigible l'aportació del CIF de l'entitat, així com el document de manteniment de tercers associat de l'entitat.  
b) Requisits relacionats amb l'explotació:  
1r. L'ajuda es concedirà per la superfície agrícola, definida en virtut de l'article 2.1.f del Reglament (UE) núm. 1305/2013, del Parlament Europeu i del Consell, de 17 de desembre de 2013, relatiu a l'ajuda al desenrotllament rural a través del Fons Europeu Agrícola de Desenrotllament Rural (FEADER), ubicada a la Comunitat Valenciana, en què es realitzen els compromisos establits.  
2n. Disposar de superfície de cultiu ecològic ubicada a la Comunitat Valenciana.  
3r. La superfície mínima d'agricultura ecològica, en parcel·les subjectes a control per part del CAECV, serà la següent:  
- Cultius herbacis: 2 ha  
- Arròs: 0,3 ha  
- Oliverar, vinya i fruits de corfa (ametler, avellaner, noguera, pistatxo, garrofera): 1 ha  
- Fruiters i cítrics: 0,5 ha  
- Hortalisses: 0,3 ha  
- Aromàtiques: 1 ha  
- Farratges: 1 ha  
- Cultiu inoculat per a trufa negra: 0,5 ha  
En el cas de parcel·les amb cultiu associat d'oliverar - fruiter en secà, oliverar-vinya o cítrics-fruiter en regadiu, es podrà percebre l'ajuda pels diferents cultius presents en la parcel·la en els percentatges que es determinen i se certifiquen amb l'organisme competent (CAECV).  
4t. Els beneficiaris hauran d'acollir a l'ajuda anual almenys el 90 % de la superfície bàsica del contracte, excepte quan se'n produïsca un a transferència del contracte o part d'este sobre la superfície objecte del compromís. En els casos en què no hi haja transferència del contracte, la superfície bàsica del contracte només podrà quedar modificada a la baixa si es produïxen causes de força major o dificultats excepcionals, degudament acreditades.  
5t. En el cas de la submesura de pagaments per al manteniment de pràctiques d'agricultura ecològica i mètodes, no seran auxiliables les superfícies de cultiu ocupades per plançons sense producció.  
6t. Les superfícies de vinya hauran d'estar inscrites en el Registre Vitícola de la Comunitat Valenciana.  
2. Els beneficiaris de les ajudes per a l'adopció o manteniment de pràctiques i mètodes d'agricultura ecològica hauran de complir, a més dels requisits anteriors, en cada una de les campanyes agrícoles del contracte, els compromisos següents:  
a) Compromís principal:  
1r. Realitzar pràctiques d'agricultura ecològica i disposar d'un certificat expedit pel CAECV que acredite que s'han complit satisfactòriament les normes de producció ecològica en les superfícies objecte d'ajuda per a cada anualitat.  
2n. No cultivar la mateixa espècie en altres parcel·les de l'explotació en què no s'utilitzen mètodes d'agricultura ecològica.  
  
Article 9. Import de l'ajuda  
1. L'import unitari de l'ajuda anual dependrà del cultiu realitzat.  
  
a) Pagaments per a conversió a pràctiques i mètodes d'agricultura ecològica:  
D'acord amb les disposicions de l'annex II del Reglament (CE) 1305/2013, per a cada grup de cultiu es concediran com a màxim les primes següents per hectàrea i any:  
- Cultius herbacis: 217,2 ?/ha  
- Arròs: 563,6 ?/ha.  
- Fruita seca en secà: 242,7 ?/ha  
- Fruita seca en regadiu: 292,1 ?/ha  
- Fruiters en secà: 373,3 ?/ha  
- Fruiters en regadiu: 476,9 ?/ha  
- Cítrics: 506,2 ?/ha  
- Oliverar: 414,4 ?/ha  
- Hortícoles: 600 ?/ha  
- Vinya de vinificació: 296,2 ?/ha  
- Raïm de taula: 900 ?/ha  
- Aromàtiques: 168,1 ?/ha  
- Farratges: 183,6 ?/ha  
- Cultiu inoculat per a producció de trufa negra: 354,3 ?/ha  
b) Pagaments per al manteniment de pràctiques i mètodes d'agricultura ecològica:  
D'acord amb el les disposicions de l'annex II del Reglament (CE) 1305/2013, per a cada grup de cultiu es concediran com a màxim les primes següents per hectàrea (ha) i any:  
- Cultius herbacis: 195,5 ?/ha  
- Arròs: 507,2 ?/ha  
- Fruita seca en secà: 218,4 ?/ha  
- Fruita seca en regadiu: 262,9 ?/ha  
- Fruiter en secà: 336,0 ?/ha  
- Fruiter en regadiu: 429,2 ?/ha  
- Cítrics: 455,6 ?/ha  
- Oliverar: 373,0 ?/ha  
- Hortícoles: 600 ?/ha  
- Vinya de vinificació: 266,6 ?/ha  
- Raïm de taula: 900 ?/ha  
- Aromàtiques: 151,3 ?/ha  
- Farratges: 165,3 ?/ha  
- Cultiu inoculat per a producció de trufa negra: 318,8 ?/ha  
2. L'import anual de l'ajuda es calcularà tal com indica l'annex II d'esta orde.  
3. S'entén com a període de conversió els dos primers anys per a cultius anuals i els tres primers anys per a cultius perennes, a partir de la data de notificació de l'activitat a l'Entitat de Certificació (CAECV). Una vegada conclòs el període de conversió, el beneficiari de l'ajuda podrà continuar els seus compromisos com a manteniment de pràctiques d'agricultura ecològica (operació 11.1.2) a l'efecte de concloure un període total de compromisos de cinc anys.  
  
  
CAPÍTOL III  
Aspectes particulars  
  
Article 10. Procediment de concessió  
1. El procediment d'incorporació a les operacions d'agricultura ecològica s'iniciarà d'ofici, per mitjà de convocatòria aprovada per resolució del titular de la direcció de l'Agència Valenciana de Foment i Garantia Agrària.  
2. Els titulars d'explotacions agràries de la Comunitat Valenciana que desitgen incorporar-se a les operacions d'agricultura ecològica durant el període de programació 2014-2020, hauran de presentar la sol·licitud única corresponent. Per a l'elaboració i presentació de les sol·licituds s'utilitzaran els mitjans electrònics establits a este efecte per la conselleria amb competències en matèria d'agricultura i ramaderia, disponibles en entitats col·laboradores, OCAPA i direccions territorials de la Conselleria d'Agricultura, Pesca, Alimentació i Aigua, tal com establix l'article 92 del Reial Decret 1075/2014, de 19 de desembre. Les entitats col·laboradores esmentades ací es regularan tal com indica l'Orde 3/2015, de 30 de gener, de la Conselleria de Presidència i Agricultura, Pesca, Alimentació i Aigua, per la qual es regula l'acreditació d'entitats col·laboradores per a la presentació de sol·licituds de les ajudes incloses en la sol·licitud única de la política agrícola comuna.  
3. En el cas que les sol·licituds d'incorporació superen les disponibilitats pressupostàries que s'establisquen en l'orde de convocatòria d'incorporació corresponent, una vegada efectuat el càlcul del pressupost previsible per a la totalitat de l'ajuda d'acord amb el que establixen els articles d'esta orde relatius a la quantia de les ajudes, s'aplicaran els criteris de selecció dels beneficiaris que s'arrepleguen i detallen en l'annex I.  
4. El termini de presentació de les sol·licituds serà el que s'indique en la resolució de convocatòria corresponent.  
5. La instrucció del procediment correspondrà al servici amb competències en gestió de les ajudes al desenrotllament rural assimilades al SIGC (Sistema Integrat de Gestió i Control), el qual, amb petició prèvia, si és el cas, de les dades i informes necessaris, comprovarà la documentació aportada, el compliment dels requisits exigits i la concurrència de les circumstàncies previstes en el procés d'aplicació dels criteris de selecció, segons l'annex I. No obstant això, la tramitació dels expedients s'ajustaà a les disposicions del manual de procediment corresponent i hi participaran totes les unitats administratives previstes en este document.  
  
6. L'òrgan instructor formularà proposta de resolució motivada, que es traslladarà a l'òrgan competent per a resoldre sobre la concessió o denegació de la incorporació a l'ajuda d'agricultura ecològica. L'òrgan col·legiat es compondrà del titular del servici amb competència en gestió d'ajudes de la PAC, un cap de secció i un tècnic.  
  
7. El titular de l'Agència Valenciana de Foment i Garantia Agrària és competent per a resoldre sobre la concessió, els pagaments, el reintegrament i la revocació, sense perjuí de les possibles delegacions existents. El termini màxim per a dictar i notificar la resolució d'ajudes serà de sis mesos des que haja finalitzat el termini de presentació de les sol·licituds. Transcorregut este termini sense que s'haja dictat i notificat la resolució, s'entendrà desestimada la sol·licitud.  
8. Els titulars d'explotació a qui s'hagen concedit les ajudes relatives a la mesura d'agricultura ecològica sol·licitada hauran de formalitzar el contracte corresponent en el termini de 30 dies hàbils des de l'endemà de la notificació de la resolució d'incorporació a la mesura. Transcorregut este termini sense que s'haja formalitzat el contracte quedarà sense efecte la resolució.  
  
Article 11. Incompatibilitats  
Les ajudes de la mesura d'agricultura ecològica regulades en esta orde són incompatibles per a un mateix titular, recinte i cultiu amb qualsevol de les ajudes de la mesura d'agroambient i clima.  
  
Article 12. Subrogació dels compromisos en matèria d'agricultura ecològica  
1. Les subrogacions dels compromisos en matèria d'agricultura ecològica estan subjectes al que disposa l'article 47 del Reglament (UE) núm. 1305/2013.  
2. La subrogació dels compromisos tindrà efecte l'any en què s'haja efectuat el traspàs de l'explotació, i serà responsable del compliment dels compromisos, fins a la data de la subrogació, l'antic titular. En el cas que el cessionari de l'explotació no assumisca el compliment dels compromisos pel temps restant fins a complir el contracte, estos compromisos es donaran per caducats, sense l'exigència de cap reembossament pel període durant el qual el compromís haja sigut efectiu per part del cedent.  
3. La subrogació dels compromisos haurà de comunicar-se a la direcció general competent en la gestió d'esta ajuda pel cessionari, juntament amb la sol·licitud única en què este sol·licite el pagament anual de l'ajuda d'agricultura ecològica. Esta transferència es comunicarà d'acord amb el model establit.  
4. La subrogació dels compromisos només s'admetrà si el cessionari posseïx els requisits, així com els criteris de selecció en el cas d'haver sigut aplicats, que van determinar la incorporació de titulars a l'ajuda d'agricultura ecològica corresponent a la convocatòria d'incorporació del cedent.  
5. En el cas de subrogació de part de la superfície compromesa s'actualitzarà la superfície bàsica dels compromisos tant del cedent com del cessionari. En el cas de no disposar d'un contracte previ, es formalitzarà un nou contracte amb el cessionari pel període de temps restant del compromís original.  
6. La transferència de l'explotació tindrà efecte l'any en què s'haja efectuat el traspàs de l'explotació, i serà responsable del compliment dels compromisos, fins a la data de la transferència de l'explotació, l'antic titular. En el cas que el cessionari de l'explotació no assumisca el compliment dels compromisos pel temps restant fins a complir amb el contracte, els mencionats compromisos es donaran per finalitzats, sense l'exigència de cap reembossament pel període restant.  
  
Article 13. Causes de força major o dificultats excepcionals  
1. A estos s'efectes, s'entendran com a causes de força major o dificultats excepcionals les previstes en l'article 2 del Reglament (UE) núm. 1306/2013, de 17 de desembre, sobre finançament, gestió i seguiment de la PAC.  
2. En el cas de plaga vegetal o malaltia vegetal, per a justificar la reducció de la superfície bàsica del contracte serà necessari que un tècnic de la conselleria amb competències en matèria d'agricultura i ramaderia emeta un informe sobre esta circumstància.  
  
Article 14. Clàusula de revisió  
En aplicació del que disposa l'article 48 del Reglament (UE) núm. 1305/2013, en el cas que es modifiquen les normes obligatòries, requisits o obligacions aplicables, respecte a les quals els compromisos d'agricultura ecològica són més estrictes, es realitzaran les adaptacions corresponents.  
Així mateix, en el cas que es modifiquen les pràctiques previstes en l'article 43 del Reglament (UE) núm. 1307/2013, es realitzaran les adaptacions necessàries que eviten doble finançament.  
D'altra banda, els contractes d'agricultura ecològica la duració dels quals supere el període de programació 2014-2020 seran objecte de les adaptacions corresponents al marc jurídic del període de programació següent. En el cas que esta adaptació no siga acceptada pel beneficiari, el compromís es donarà per finalitzat, sense que s'exigisca cap reembossament pel període durant el qual el compromís siga efectiu.  
  
  
Article 15. Sol·licituds de pagament anual de l'ajuda d'agricultura ecològica  
1. Els titulars d'explotació que hagen subscrit un contracte d'agricultura ecològica regulada en esta orde hauran de sol·licitar el pagament anual de l'ajuda durant cada un dels cinc anys del compromís, a través de la sol·licitud única, tal com s'establisca en la resolució de convocatòria.  
2. Si el titular de l'explotació no sol·licita el pagament anual de l'ajuda d'agricultura ecològica en un dels cinc anys del compromís, deixarà de percebre l'ajuda corresponent a eixe any, però seguirà incorporat a la mesura d'agricultura ecològica.  
3. Si el titular de l'explotació, després d'haver sol·licitat el pagament anual de l'ajuda d'agricultura ecològica, no percep l'ajuda corresponent a un any, per incompliment d'algun dels requisits de beneficiari o d'explotació i/o compromisos o per aplicació de les reduccions del sistema integrat de gestió i control, seguirà incorporat a l'ajuda d'agricultura ecològica.  
4. Si el titular de l'explotació no sol·licita el pagament anual de l'ajuda d'agricultura ecològica i/o després d'haver sol·licitat el pagament anual d'esta ajuda no percep l'ajuda corresponent (per incompliment d'algun dels requisits de beneficiari o d'explotació i/o compromisos o per aplicació de les reduccions del sistema integrat de gestió i control), en dos o més anys dels cinc del compromís, el contracte d'incorporació a l'ajuda d'agricultura ecològica es resoldrà. En este cas, l'interessat haurà de reintegrar els imports anteriorment percebuts per l'ajuda ecològica, llevat dels supòsits previstos en l'article 47 del Reglament (UE) número 1305/2013.  
5. Els pagaments i bestretes es regularen per l'article 105 del Reial Decret 1075/2014 de 19 de desembre, així com en el que disposa la Llei 1/2015, de 6 de febrer, de la Generalitat d'Hisenda Publica del Sector Públic Instrumental i de Subvencions.  
  
Article 16. Controls  
1. Totes les sol·licituds de les ajudes d'agricultura ecològica seran sotmeses als controls administratius necessaris per a verificar el compliment dels requisits i compromisos exigits per a la concessió d'estes ajudes.  
2. La conselleria amb competències en matèria d'agricultura i ramaderia establirà un pla de controls sobre el terreny, que inclourà almenys el 5 % de les sol·licituds de pagament anual presentades, en el qual es determinaran les sol·licituds que cal controlar sobre la base d'una anàlisi de risc i de la representativitat d'estes.  
  
Article 17. Aplicació del sistema integrat de gestió i control, condicions sobre la denegació dels pagaments i incompliment dels criteris d'admissibilitat diferents de la superfície o del nombre d'animals, així com d'altres compromisos o obligacions.  
1. Si com a conseqüència dels controls establits es comprova una diferència entre el nombre d'hectàrees sol·licitades i les comprovades, s'aplicaran les sancions que corresponguen d'acord amb l'article 19 del Reglament delegat (UE) número 640/2014.  
2. Així mateix, serà aplicable l'article 35 del Reglament delegat (UE) número 640/2014, relatiu a reduccions i exclusions en cas d'incompliment de criteris d'admissibilitat diferents de la superfície o del nombre d'animals, i també d'altres compromisos o obligacions. En este sentit, s'aplicaran els percentatges que figuren en l'annex III.  
  
3. En cas d'incompliment derivat d'irregularitats comeses, serà aplicable el que disposa l'article 35 del Reglament delegat (UE) número 640/2014.  
4. En tot allò que no disposa este article caldrà ajustar-se al que estipula el Reglament delegat (UE) número 640/2014 de la Comissió, d'11 de març de 2014.  
  
Article 18. Fi a la via administrativa  
Les resolucions de concessió, pagament, revocació i reintegrament posaran fi a la via administrativa. Contra estes resolucions les persones interessades podran interposar un recurs de reposició davant del mateix òrgan que les ha dictades, en el termini d'un mes o, directament, un recurs contenciós administratiu.  
  
Article 19. Revisió i publicitat de subvencions  
Tota alteració de les condicions de concessió de la subvenció podrà comportar la modificació de la resolució de concessió.  
La publicació de les subvencions concedides es regularà de conformitat amb el que disposa l'article 18 de la Llei General de subvencions.  
  
  
DISPOSICIÓ ADDICIONAL  
  
Única. No-subjecció a la política de la competència de la UE  
De conformitat amb els articles 1.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que a les ajudes regulades en esta orde i a les convocatòries que es realitzen en l'aplicació d'esta no és aplicable l'article 107.1 del Tractat de Funcionament de la UE (TFUE), atés que els fons destinats a finançar les actuacions previstes tenen un origen comunitari, en el marc de les previsions del Reglament (UE) número 1306/2013 del Parlament Europeu i del Consell, de 17 de desembre de 2013, de les previsions que conté l'article 13 del Reglament (UE) número 1307/2013 del Parlament Europeu i del Consell, de 17 de desembre de 2013, i en l'article 81 del Reglament (UE) número 1305/2013, del Parlament Europeu i del Consell, de 17 de desembre de 2013.  
  
  
DISPOSICIONS TRANSITÒRIES  
  
Primera. Clàusula suspensiva  
1. El règim jurídic de les subvencions previstes en esta orde, haurà d'aplicar-se conforme el contingut del Programa de Desenrotllament Rural de la Comunitat Valenciana 2014-2020, una vegada este siga aprovat amb caràcter definitiu per part de la Comissió Europea, i es procedirà a la modificació d'esta si resulta necessari per a adequar-la al seu contingut.  
2. Els beneficiaris de l'ajuda estaran obligats al compliment del que preveu el Programa de Desenrotllament Rural la Comunitat Valenciana 2014-2020, encara que els termes finals en què siga aprovat el referit programa arrepleguen obligacions, condicions o requisits no previstos en estes bases reguladores.  
3. De conformitat amb el que preveuen els apartats anteriors, el procediment administratiu de concessió d'ajudes regulat en esta orde, podrà arribar fins al moment previ a la concessió, i no es podrà resoldre fins a l'aprovació del corresponent Programa de Desenrotllament Rural de la Comunitat Valenciana 2014-2020 per part de la Comissió.  
  
  
Segona. Adaptació dels compromisos acollits al SCW 6698/2013  
Els beneficiaris acollits a ajudes incloses en els plans relatius al Programa de Desenrotllament Rural 2007-2013, el període de compromisos dels quals no haja finalitzat, podran:  
1. Adaptar els seus compromisos de conformitat amb el nou Programa de Desenrotllament Rural 2014-2020 de la Comunitat Valenciana, segons el Reglament (CE) número 1305/2013 del Parlament Europeu, i el Reglament (CE) número 1310/2013.  
2. Renunciar als compromisos, els quals es donaran per finalitzats sense que s'exigisca cap reemborsament pel període de compromisos efectiu, d'acord l'article 46 del Reglament (CE) número 1974/2006.  
3. Continuar els seus compromisos pel temps que reste fins que concloguen en cas que no existisca una ajuda homologable en el PDR de la Comunitat Valenciana 2014-2020.  
  
  
DISPOSICIONS FINALS  
  
Primera. Habilitació  
Es faculta el titular de la direcció general amb competències en matèria de gestió de les ajudes de la PAC a dictar totes les resolucions i instruccions necessaris per a l'aplicació correcta d'esta orde.  
  
Segona. Entrada en vigor  
Esta orde entrarà en vigor des de l'endemà del dia que es publique en el Diari Oficial de la Comunitat Valenciana.  
  
València, 27 de febrer de 2015  
  
El conseller de Presidència i   
Agricultura,Pesca, Alimentació i Aigua  
JOSÉ CÍSCAR BOLUFER  
  
  
ANNEX I  
Criteris de selecció dels beneficiaris de pagaments per pràctiques de l'agricultura ecològica  
  
Els criteris de selecció que s'aplicaran a l'operació de conversió a pràctiques i mètodes d'agricultura ecològica són els següents:  
1. Explotacions ubicades en Xarxa Natura 2000 (criteri 1).  
2. Explotacions amb ajuda a l'agricultura ecològica en el període 2007-2013 per a un grup de cultiu diferent d'aquell o aquells per als quals s'inicien les pràctiques de conversió (criteri 2).  
3. Explotacions ubicades en zones de muntanya o altres zones amb limitacions específiques de la Comunitat Valenciana (criteri 3).  
4. Explotacions amb ajudes agroambientals i de clima (criteri 4).  
L'aplicació dels criteris de selecció a les sol·licituds d'ajuda es realitzarà seguint l'esquema següent:  
  
Criteri de selecció Nivell de compliment Valoració (sobre 10) Pes del criteri Puntuació  
Criteri 1 % superfície ubicada en zona Xarxa Natura 2000 / Superfície total de l'explotació % / 10 30   
Criteri 2 Sí 10 30  
   
 No 0   
Criteri 3 % superfície ubicada en zona muntanya o amb limitacions / superfície total de l'explotació % / 10 20   
Criteri 4 Sí 10 per cada operació d'AC 20   
 No 0   
  
  
En cas d'empat en la puntuació final de les sol·licituds d'ajuda, s'ordenaran de la manera següent:  
- En primer lloc, els agricultors menors de 40 anys.  
- En segon lloc, les explotacions de major dimensió.  
Els criteris de selecció que es podran aplicar a l'operació de manteniment de pràctiques d'agricultura ecològica són els següents:  
1. Explotacions ubicades en Xarxa Natura 2000 (criteri 1).  
2. Explotacions amb ajuda a l'agricultura ecològica en el període 2007-2013 (criteri 2).  
3. Explotacions ubicades en zones de muntanya o altres zones amb limitacions específiques de la Comunitat Valenciana (criteri 3).  
4. Explotacions amb ajudes agroambientals i de clima (criteri 4).  
L'aplicació dels criteris de selecció a les sol·licituds d'ajuda es realitzarà seguint l'esquema següent:  
  
Criteri de selecció Nivell de compliment Valoració (sobre 10) Pes del criteri Puntuació  
Criteri 1 % superfície ubicada en zona Xarxa Natura 2000 / Superfície total de l'explotació % / 10 30   
Criteri 2 Sí 10 30  
   
 No 0   
Criteri 3 % superfície ubicada en zona muntanya o amb limitacions / superfície total de l'explotació % / 10 20   
Criteri 4 Sí 10 per cada operació d'AC 20   
 No 0   
  
  
En cas d'empat en la puntuació final de les sol·licituds d'ajuda, s'ordenaran de la manera següent:  
- En primer lloc, els agricultors menors de 40 anys.  
- En segon lloc, les explotacions de major dimensió.  
  
  
ANNEX II  
Unitat mínima de cultiu agroambiental  
  
A l'efecte de calcular els imports d'ajuda es considerarà la unitat mínima de cultiu agroambiental (UMCA), la qual s'entén com a la superfície a partir de la qual els costos totals unitaris tendixen a disminuir a mesura que creix el nombre d'hectàrees cultivades. Per a la Comunitat Valenciana la UMCA serà de 20 hectàrees en totes les operacions vinculades a la mesura d'agricultura ecològica.  
D'acord amb el paràgraf anterior, els imports d'ajuda estaran modulats de la manera següent:  
Quan la superfície en hectàrees siga menor o igual al doble de la UMCA, és a dir, menor o igual a 40 hectàrees, l'import de l'ajuda serà del 100 % de la prima per hectàrea establida.  
Quan la superfície en hectàrees siga major al doble de la UMCA i menor o igual al quàdruple de la UMCA, és a dir, major a 40 hectàrees i menor o igual a 80 hectàrees, l'import de l'ajuda serà del 60 % de la prima per hectàrea establida.  
Quan la superfície en hectàrees siga superior a 80 hectàrees, l'import de l'ajuda serà del 30 % de la prima per hectàrea establida.  
En cas que el titular de l'expedient siga una cooperativa i que la superfície de cada un dels socis no excedisca el doble del valor de la UMCA, es podrà sol·licitar l'exempció de l'aplicació de la modulació dels imports.  
  
  
ANNEX III  
Percentatges de penalització per incompliment de requisits o criteris d'admissibilitat i de compromisos  
  
Per al càlcul de sancions i exclusions per incompliment de requisits o criteris d'admissibilitat caldrà ajustar-se al següent:  
- Si l'incompliment és només en un any, s'aplicarà una penalització del 100 % de l'ajuda i, en conseqüència, el titular del contracte no percebrà el pagament corresponent a esta anualitat.  
- Si l'incompliment es reitera, el contracte quedarà resolt i el beneficiari reintegrarà els pagaments percebuts pel contracte esmentat.  
  
Les sancions i exclusions per incompliment de compromisos o altres obligacions es definixen en la taula següent: